VEGA præsenterer

**Ambient-troldmanden Tim Hecker skaber magiske, elektroniske tryllerier i Lille VEGA**

*Den 2. juni kan du opleve en af de helt store koryfæer inden for ambient-genren, når Tim Hecker holder hof i Lille VEGA.*

I 2006 udgav den canadiske producer Tim Hecker albummet *Harmony in Ultraviolet,* der skubbede den talentfulde musiker frem på de helt store scener inden for genren. Lyduniverset er fyldt med støjbølger, en tung tåge af knitren og legende synthflader.

Musikalsk er Hecker inspireret af kormusik fra 1400-tallet, og han arbejder ofte med virkemidler fra kirkeorgel, der er blevet distortet og mikset. På albummet *Ravedeath, 1972* rejste Hecker med kollegaen Ben Frost til Island, hvor de indspillede store dele af albummet i en kirke. Hecker har i sin imponerende og særdeles produktive karriere turneret verden tyndt med bands som Godspeed You! Black Emperor og Sigur Rós.

Sidste år udgav han det anmelderroste album *Konoyo.* Albummet er udarbejdet sammen med det japanske ensemble Tokyo Gakuso, hvor Hecker har tilføjet sine modificerede, æteriske elementer af bølgende ambient. Pitchfork har rost albummet til skyerne og skrev bl.a.:

*”At its best, Hecker’s radiant drone has been a nest of hidden feelings, with moods and emotions meant to be teased out after the music’s initial sense of unapologetic bluster has passed. But Konoyo is immediately vulnerable, its vacillation between the dense and diaphanous framing a sense of deep longing and worry.”*

Selv har han beskrevet sin musik ”hedensk musik, der danser på asken fra en nedbrændt kirke” og ”Minimalistisk yoga-opsamlings-musik blandet med den slags musik black metal-bands varmer publikum op med før en koncert”.

**Fakta om koncerten:**
Tim Hecker (CA)
Søndag d. 2. juni kl. 20.00
Lille VEGA, Enghavevej 40, 1674 København V
Billetpris: 170 kr. + gebyr
Billetsalget starter torsdag den 14. februar kl. 10.00 via vega.dk og Ticketmaster